Време за гласуване
Председател
Преди да започне гласуването, аз искам да информирам колегите, че днес въвеждаме нова информационна система за гласуване в залата. Нейната отличителна черта е показването на един от големите екрани на официалната листа за гласуване, изготвена от Бюрото по представяне на предложенията. На екрана се осветява всяко гласуване успоредно с обявяването му, като по този начин улеснява членовете на ЕП при проследяването на гласуването.
Следващата точка е гласуването.
(За резултатите и други подробности относно гласуването: вж. протокола)
Graham Watson
Г-н председател, аз търся разяснение. Дали в този случай председателят е постановил, че ние ще приложим процедурата за преработване към гласуването за доклада Krahmer днес и към гласуването за доклада Cashman утре? Ако това е така, моята група иска да отложим гласуването по доклада Krahmer до утре, за да проучим последиците от прилагането на процедурата за преработване за гласуването.
Председател
Председателят взима предвид тези две точки. Когато стигнем до доклада Krahmer ще разгледаме Вашето процедурно предложение.
Thomas Mann
(DE) Г-н председател, поздравявам Парламента за новата информационна система. Изглежда обаче, че "няколко бита информация" от нея не действат в ежедневната ни работа .
Междувременно аз съм много доволен, че на петдесетата годишнина от окупацията на Тибет от Китай много от нас можаха да покажат тибетското знаме. Казаха ми обаче, че Бюрото е съобщило предварително, че някои от знамената не могат да бъдат поставени, което означава, че членовете на Парламента не могат да ги покажат на този важен ден. Има ли някаква по-нова информация по този въпрос?
Председател
Разбирам, че има известно объркване по този въпрос, но председателят каза, че днес, в името на добрия ред - и аз се радвам да видя толкова знаменца в залата, всъщност имам едно в джоба си - тибетското знаме може да бъде показано.
Това ми дава възможност да поздравя тук в залата г-н Tashi Wangdi, представителят на Негово светейшество Далай Лама.
(Продължителни ръкопляскания)
Zbigniew Zaleski
(EN) Г-н председател, искам да кажа няколко сериозни и важни думи, ако ми позволите. Съвсем скоро отмина годишнината от варварското избиване с изстрел в тила на 20 000 полски офицери и хора от интелигенцията в Катин през 1940 г., по заповед на "бащата на нациите" Йосиф Сталин. Това е означавало ликвидиране на водачите и елита на нация, бореща се за своята свобода и за тази на Европа.
Преди четири години аз помолих за едноминутно мълчание, за да ги почетем, но Парламентът отказа. Затова аз няма да моля за същото днес и ще освободя председателството от взимането на, както изглежда, едно толкова трудно решение. Вместо това, аз искам да напомня на всички за тази трагедия и да изразя желанието нашите общи усилия да попречат на появата на такъв вид геноцид в европейския континент в бъдеще.
(Ръкопляскания)
Председател
Благодаря Ви, г-н Mr Zaleski - ръкоплясканията са показателни.
